**Правила**

за организиране на конференции със спонсорство от Българската секция на IEEE

Настоящият документ е приет на заседание на ExCom- а на Българската секция на IEEE и определя основните изисквания към организаторите на научни конференции със спонсорство от Българската секция на IEEE с цел гарантиране качеството на тези мероприятия.

1. Организаторът на конференцията поема задължението тематиката да бъде в съзвучие с поддържените научни направления в рамките на IEEE.

2. Организаторът на конференцията поема задължението да осигури достатъчно на брой качествени доклади за провеждане на събитието като за целта:

* Включи в програмния комитет на събитието авторитетни български и международни учени в тематиката на конференцията, като осигури присъствието сред тях на най-малко 30% членове на IEEE.
* Осигури най-малко по две рецензии на статия, поне едната от които да е от чуждестранен рецензент. При противоположни или силно различаващи се мнения се привлича един или повече допълнителни рецензенти.
* Осигури проверка на статиите за плагиатство.
* Осигури по-ниски регистрационни такси за членовете на IEEE.
* Осигури участие на член от ExCom- а на Българската секция на IEEE на заседанията на програмния и организационния съвет на конференцията.
* Осигури достъп на член от ExCom- а на Българската секция на IEEE до приетите статии.

3. Съгласува финансовата рамка на конференцията с член от ExCom- а на Българската секция на IEEE. Целта е конференцията да завърши с финансов остатък от 20% от бюджета на конференцията.

4. Съгласува програмата на конференцията с член от ExCom-а на Българската секция на IEEE.

5. Представя/рекламира по подходящ начин бранда на IEEE.

6. В случай, че Българската секция на IEEE е технически спонсор на конференцията, организаторът е длъжен да осигури и внесе в Българска секция на IEEE като депозит дължимите такси на централата на IEEE в размер на US$1000 за събитието и US$15 за всяка приета за публикуване статия в базата данни на IEEE не по-късно от два месеца преди старта на конференцията.

7. В случай, че Българската секция на IEEE е финансов спонсор на конференцията, финансовият план и отчет се съгласуват допълнително с централата на IEEE и се изпълняват всички допълнителни изисквания, произтичащи от това. Финансовите взаимоотношения между организатора и Българската секция на IEEE се оформят с договор по образец.

8. Настоящите правила да се публикуват на сайта на Българската секция на IEEE и да се изпращат персонално на всички заинтересовани лица при запитване от членовете на ExCom- а.